Suuren maitotilan kaupat kuumentavat tunteita Kiuruvedellä.

Eero Vilokki menettämänsä maitotilan edustalla. Marjopuron tilan omistaa nyt Maitopuro Ay. Yrityksen taustalla vaikuttaa MTK:n paikallisyhdistyksen puheenjohtaja vaimonsa kanssa. TIMO HARTIKAINEN

Kiuruveden Kalliokylässä kiehuu. Kylän suurimman maitotilan entinen omistaja syyttää MTK:n paikallisyhdistyksen puheenjohtajaa omaisuutensa ja elämäntyönsä viemisestä pilkkahinnalla.

- Puheenjohtaja kuulutti paikallislehdessä, että vaikeina aikoina meidän maatalousyrittäjien pitää puhaltaa yhteen hiileen ja tarvittaessa MTK rientää rinnalle. Taisi tarkoittaa oman tilakokonsa kasvattamista toisten ahdinkoa hyödyntäen, tuhahtaa sukutilansa konkurssissa menettänyt Eero Vilokki.

Vilokki vaatii tilakaupan purkamista alihintaisen realisoinnin perusteella. Konkurssipesän asioita puidaan Iisalmen käräjäoikeudessa tulevana kesänä.

Eero Vilokki ennätti isännöidä Marjopuron sukutilaa reilut kymmenen vuotta ennen talousvaikeuksien kasaantumista. Yli miljoona maitolitraa vuodessa tuottanut tila ajautui konkurssiin 2016. Syöksykierre alkoi, kun liiketoiminnan kehittämiseen otettu korkojohdannainen laina laukesi isännän käsiin.

- Pankki suositteli tätä korkomallia. Riskeistä ei puhuttu, ei ainakaan niin, että olisin kaiken sen kiireen keskellä ymmärtänyt, mihin paperiin nimeni pistän.

Eero Vilokin mukaan Nordean hövelisti myöntämän yli kahden miljoonan euron investointilainan korko oli lopulta yli seitsemän prosenttia. 435 000 euroa meni pelkkiin johdannaisiin, eikä velkapääoma lyhentynyt senttiäkään.

- Lisäpaukkuna tuli vielä 272 281,50 euron loppulasku pankilta korkojohdannaisten purkamisesta.

Huomattava alihinta

Marjopuron tilakokonaisuus realisoitiin nopealla aikataululla reilun kuukauden kuluttua konkurssiin asettamisesta heinäkuussa 2016. Mittava kiinteistömassa, metsät, pellot, koneet ja laitteet sekä eläimet myytiin 400 000 eurolla ja liiketoiminta 151 000 eurolla.

- Neljän miljoonan euron tila 400 000 eurolla. Ryöstöhän se oli, ei se siitä muuksi muutu, jyrähtää Vilokki.

Vilokki perustelee näkemystään alihintaisesta realisoinnista lukuisilla kirjallisilla hinta-arvioilla. Perusteena on myös pesänhoitajan ottama kiinteistövakuutus. Vakuutuskirjassa tilan kiinteistöt on vakuutettu runsaan kahden miljoonan euron arvosta.

- Miksi hän vakuutti kiinteistöt miljoonissa, kun kuitenkin myi ne eteenpäin 400 000 eurolla, Vilokki hämmästelee.

Vilokin mukaan kiinteistökokonaisuuden yksikköhinnat ovat pöyristyttäviä. Asuinkiinteistön osuus kokonaisuudessa on 8 000 euroa ja 300 naudalle rakennetun nykyaikaisen navetan 170 000 euroa.

- Navetta on uudenveroinen, moderni tuotantolaitos. Sen oikea arvo on 1,6 miljoonaa euroa, alleviivaa Vilokki hallussaan oleviin hinta-arvioihin vedoten.

Ostaja valmiina

Uusi, huippumoderni navetta rakennettiin vuonna 2008 300 nautaeläimen tarpeisiin. Tilan toisessa navetassa on tilaa 100 nautaeläimelle.

Marjopuron tilakokonaisuuden osti perustamansa yhtiön lukuun MTK:n Kiuruveden paikallisyhdistyksen puheenjohtaja Jukka Huuskonen. Puheenjohtajan lisäksi Maitopuro Ay:ssä on mukana Huuskosen vaimo sekä kaksi muuta paikallista maatalousyrittäjää.

- Saivat pilkkahintaan 400 naudan navetat ja eläimet sekä nykyaikaisen tuotantokaluston ja liiketoiminnan, joka tuottaa maitoa yli miljoona litraa vuodessa. Samassa paketissa menivät myös konepaja ja lukuisia muita kiinteistöjä sekä mittava pelto- ja metsäomaisuus koneineen ja laitteineen, Vilokki luettelee.

Vilokin mukaan Marjopuron konkurssi oli oiva paikka toteuttaa Kiuruveden manttaalien uusjako.

- Kärkkyivät tilaani pitkään. Ajelivat ohi ja kyselivät perään. Heti kun tilaisuus tuli, otettiin parasta päältä puoli-ilmaiseksi. Haettiin tuet ja pistettiin bisnes pyörimään.

Vilokin mukaan Marjapuron tilan ostajien oma tilakoko oli ennen kauppaa huomattavan pieni.

- Kaikkien kolmen karja laskettiin ennen konkurssiani kymmenissä ja minun sadoissa. Hyvä veli -verkosto sai oivan tilaisuuden kasvattaa maataloustoimintaansa kustannuksellani. Vilokilta meni omaisuus ja työ, Huuskonen ja kumppanit sen kun porskuttavat.

Niukkasanainen

Iltalehti tavoitti Marjopuron tilan uuden isännän, MTK-Kiuruveden puheenjohtajan Jukka Huuskosen. Huuskonen kieltäytyi jyrkästi haastattelusta. Hän ei halunnut kommentoida tilakauppaa millään tavoin.

Huuskonen myös kielsi Iltalehteä uutisoimasta herkästä aiheesta ja uhkasi oikeustoimilla, mikäli aiheeseen puututaan.

Muutaman päivän kuluttua Huuskonen soitti toimittajalle ja halusi perustella kieltäytymistään.

- En halua kommentoida, koska julkinen keskustelu ei johda mihinkään. Olen ostanut tilan konkurssipesältä, en Eero Vilokilta. Kauppahinta on konkurssipesän ja velkojien sekä viime kädessä käräjäoikeuden puntaroitavana, ei minulla ole siihen mitään sanottavaa. Teimme tarjouksen ja se hyväksyttiin, painotti Huuskonen.

Tarjous ohitettiin

Eero Vilokki arvostelee kovin sanoin myös pesänhoitajana toimineen asianajaja Mikko Hakolan toimintaa. Pesänhoitaja ei Vilokin mukaan huomioinut tilakokonaisuudesta jätettyjä muita tarjouksia.

- Hän ohitti yli miljoonan euron tarjouksen. Tarjousta ei huomioitu, koska pesänhoitajan mukaan tarjoajat eivät olisi saaneet hankkeelleen rahoitusta. Rahoitusmahdollisuuksia ei kuitenkaan selvitelty millään tavoin tarjouksen jättäneen tahon kanssa.

Vilokki arvostelee myös myynnin ajankohtaa ja kiirettä kauppojen toteutuksessa.

- Myynti-ilmoitus julkaistiin Savon Sanomissa ja Maaseudun Tulevaisuudessa kaksi kertaa 5. ja 9. heinäkuuta. Tilan esittely oli 12.7. ja tarjoukset piti jättää jo 14.7. Tarkoitushakuiselta kuulostaa. Olen vakuuttunut, että ostaja oli tuossa vaiheessa jo tiedossa. Näinhän se hyvä veli -verkosto toimii.

Tuottajahintoja

Eero Vilokki ryhtyi kehittämään sukutilaa rohkein ottein sukupolvenvaihdoksen jälkeen vuonna 2008. Vuonna 2016 tila asetettiin konkurssiin. Nyt oikeudessa riidellään messevän maitotilan alihintaiseksi koetusta realisoinnista. TIMO HARTIKAINEN

Pesänhoitaja Mikko Hakola kommentoi realisointia tekstiviestillä. Hän perustelee tilakokonaisuuden arvon alenemaa maidon tuottajahintojen laskulla.

- Maidon hinnan suurella putoamisella on ollut negatiivinen vaikutus maitotilojen arvoon, Hakola kirjoittaa.

Hakola toteaa yleisellä tasolla, että konkursseissa otetaan markkinoilta aina se paras hinta, mikä kulloisessakin tilanteessa on saatavissa.

- Kun myynti on julkinen, niin kysyntä ratkaisee sen, mitä kohteesta saadaan. Jos kysyntä on vähäistä, niin se näkyy tarjousten tasossa. Erityisesti isoissa kohteissa ongelma on rahoituksen saaminen, Hakola jatkaa.

Iltalehti olisi halunnut kysyä pesänhoitajalta suuremman tarjouksen ohittamisesta ja myyntiaikataulusta. Haastattelu ei kuitenkaan onnistunut.

- Periaatteisiini ei kuulu käydä ajatustenvaihtoa mediassa asioissa, joita hoidan. Katson, ettei se ole Suomen Asianajajaliiton sääntöjen mukaista, eikä reilua velkojia taikka velallista kohtaan. Toisin sanoen nyt ei ole lainkaan kysymys siitä, mitä minä haluan.

Pitkän tekstiviestinsä päätteeksi tilakaupan toteuttanut pesänhoitaja kirjoittaa, että tulevaisuudessa perhetilojen on väistyttävä tuotantolaitosten tieltä.

- Henkilökohtainen näkemykseni on se, että maatilojen yksikkökoko tulee seuraavan 5-10 vuoden aikana kasvamaan huomattavasti ja että perinteiset perhetilat tulevat tekemään tilaa suuremmille yhtiöille.

Ajettiin yönselkään

Marjopuron tila sijaitsee Kiuruveden Kalliokylässä. Tila on tuottanut runsaat miljoona litraa maitoa vuodessa. TIMO HARTIKAINEN

Eero Vilokki paheksuu pesänhoitajan ja uuden omistajan toimintaa kauppojen jälkeen elokuussa 2016.

- Hakola, Huuskonen ja lukkoseppä marssivat ennalta ilmoittamatta Marjapuroon elokuun 22. päivä illansuussa. He vaihdattivat lukot ja ajoivat minut työvaatteissa syyssateiseen yönselkään. Lähdin kotoa navettakamppeissa tietämättä, mihin pääni kallistan, muistelee Vilokki ankeita tunnelmia vajaa vuosi sitten.

Vilokin mukaan vallanvaihto tapahtui kylmiltään, ilman minkäänlaista raportointia eläinten terveydentilasta, ruokinnasta tai muista tilanhoidon yksityiskohdista.

- Maitopuro Ay:llä ei ollut aiempaa kokemusta näin suuren tilan pyörittämisestä, silti pesänhoitaja Hakola ei nähnyt mitään tarvetta tietojen vaihdolle ennen uusien isäntien tilalle asettumista. Kylmän viileästi otettiin vastuu eläimistä, joista ei tiedetty yhtään mitään. Eläinten terveydelle on erittäin vaarallista, kun ruokinta muutetaan yllättäen. Osa lehmistä oli tiineitä tuossa vaiheessa, kertoo Vilokki.

Veronmaksajille

Eero Vilokilla on Marjopuron tilan realisoinnista huolimatta yhä kannettavanaan merkittävä ulosottovelka. Velkaa on kaiken kaikkiaan noin 4,8 miljoonaa euroa.

- Nordean velkaosuus on kokonaisvelasta korkoineen ja kuluineen 3 528 837,30 euroa. Eihän tällaisista veloista kukaan voi selvitä.

Vilokki on oman kertomansa mukaan työtön. Hän sanoo olevansa vereslihalla omaisuuden, toimeentulomahdollisuuksien ja järkyttävän ulosottovelan yhteisvaikutuksesta.

- Isovanhempani hankkivat Marjopuron 40-luvulla. He raivasivat korpeen tuottavan tilan, jota vanhempani ja minä jatkoimme. Sitten tuli konkurssi ja hyvä veli -verkosto alkoi toimia.

Vilokki korostaa, että viime kädessä alihintaiset realisoinnit kaatuvat aina veronmaksajien syliin.

- Yhteiskunta ja veronmaksajathan tämän ketkuilun viime kädessä kustantavat. Eihän tällaisilla realisoinneilla kukaan pysty koskaan kuittaamaan velkojaan. Näin kun toimitaan, omaisuusmassa siirtyy, mutta velat jäävät elämään. Vain hyvä veli -verkosto hyötyy.

Vilokki myöntää olevansa katkera. Kipeät tunteet ovat ajaneet penkomaan Maitopuro Ay:n tekemisiä laajemminkin. On selvinnyt, että maatilan maille on ajettu betonijätettä sairaalan purkutyömaalta. Ympäristölupahakemuksessa puhutaan teollisuusalueesta, maatalouskäytön sijaan.

- Maatalousalueelle ei saa ajaa betonijätettä, teollisuusalueelle saa. Kävin kaavoittajalta varmistamassa, ettei tilaa ole muutettu omistajanvaihdoksen jälkeen teollisuusalueeksi. Maatalouskäytössä se on edelleen. Siellä on nyt sitten Pyhäjärven sairaalan jäänteet peltojen alle peiteltynä, puhisee Vilokki.